კრედიტი სესხის ყოველთვიური დაბრუნებით

ზემოთ განხილული იყო სავარჯიშო: „კრედიტი პროცენტის ყოველთვიური დაბრუნებით“. ამჯერად განიხილება ამ ამოცანის მოდიფიცირებული ვარიანტი. თუ წინა სავარჯიშოში ყოველთვიურად მხოლოდ პროცენტის გადახდა ხდებოდა, ხოლო თავად სესხი კრედიტის ვადის ამოწურვის შემდეგ იფარებოდა, ამჯერად სესხი ყოველთვიურად იფარება პროცენტთან ერთად.

ახალ სავარჯიშოში ისევ გამოიყენება სამისამართო ფუნქციები ADDRESS და INDIRECT, აგრეთვე პირობითი ფუნქცია IF. გარდა ამისა, აქ ჩართულია ფინანსური ფუნქცია PMT. იგი ითვლის ყოველ პერიოდში გადასახდელ თანხას, რომელიც უცვლელია ინვესტიციის პროცესში. PMT ფუნქციის სინტაქსი ასეთია:

PMT(პროცენტი; პერიოდი; pv; fv; ტიპი).

„პროცენტი“ – ეს არის გარკვეულ პერიოდში ანაბარზე დადგენილი გადასახდელი პროცენტი;

„პერიოდი“ – გადახდების რაოდენობა, ანუ რაოდენობა იმ პერიოდებისა, რომელზედაც პროცენტია დადგენილი;

„pv“ – მოცემულ მომენტში მთლიანად გადასახდელი თანხა;

„Fv“ - დასაგროვებელი თანხა;

„ტიპი“ – ლოგიკური სიდიდე, რომელიც თუ 1–ის ტოლია, ნიშნავს, რომ პერიოდულად გამოსატანი თანხა პერიოდის დასაწყისში გამოიტანება, ხოლო თუ 0–ის ტოლია ან საერთოდ გამოტოვებულია, ნიშნავს, რომ პერიოდულად გამოსატანი თანხა პერიოდის ბოლოს გამოიტანება.

ამოცანის დასმა

ვთქვათ, ავიღეთ 10000 დოლარის კრედიტი ორი წლით. კრედიტს ყოველთვიურად ემატება ამ მომენტში გასასტუმრებელი თანხის 15%, სხვაგვარად რომ ვთქვათ, სესხის გადახდისას იანგარიშება პროცენტის პროცენტი. კრედიტი პროცენტთან ერთად უნდა დავაბრუნოთ ორი წლის განმავლობაში.

სესხისა და პროცენტის ყოველთვიური გასტუმრების დაწყება არ არის აუცილებელი თავიდან – იგი დაიწყება იმ თვიდან, რომლიდანაც კონკრეტულ შემთხვევაში მოვილაპარაკებთ.

გარდა ამისა, საქმეს, რომლისთვისაც თანხას ვიყენებთ, მოაქვს მოგება იმ მომენტში დაბანდებული თანხის 20% ყოველთვიურად.

შევადგინოთ ცხრილი, რომელიც ამ კრედიტთან დაკავშირებით აღწერს ფირმის ყოველთვიურ ფინანსურ მდგომარეობას.

ცხრილის შედგენა

გამოვიყენოთ წინა სავარჯიშოში მომზადებული სამომხმარებლო ფორმატი # ##0\ $ და ცხრილზე მუშაობის პროცესში მივანიჭოთ ყველა იმ უჯრედს, რომელშიც ფულადი სიდიდე იქნება შეტანილი.

ცხრილი ორ ნაწილად დავყოთ. ჯერ შევავსოთ მისი პირველი ნაწილი ნახატის მიხედვით. შევიტანოთ მონაცემები ამოცანის პირობის შესაბამისად.

მონაცემთა შეტანის გარდა აქ ჩასაწერია სამი ფორმულა:

C7–ე უჯრედში: =C1-C6+1. იგი გამოითვლის სესხის პროცენტის დაბრუნებათა რაოდენობას;

C8–ე უჯრედში: =INDIRECT(D8). ეს ფორმულა C8–ე უჯრედში ჩაწერს იმ უჯრედის მონაცემს, რომელიც მიეთითება D8–ე უჯრედში. C8–ე უჯრედის მნიშვნელობა შემდგომში გამოიყენება ფირმის ბალანსზე დარჩენილი თანხის საანგარიშოდ;

D8–ე უჯრედში: =ADDRESS(10+$C$6;2). ეს ფორმულა გამოითვლის იმ უჯრედის მისამართს, რომელიც შეიცავს გადასახდელ თანხას კრედიტის დაბრუნების თვის დასაწყისში.

ბოლო ორი ფორმულის აზრი ცხრილის მეორე ნაწილის შევსების შემდეგ უფრო გასაგები გახდება.

რაც შეეხება ცხრილის მეორე ნაწილს, იგი იწყება მეათე სტრიქონიდან. შევიტანოთ ფორმულები შემდეგი ცხრილის მიხედვით:

უჯრედის მისამართი	ფორმულა	განმარტება
B11	=C2	აღებული კრედიტის საწყისი რაოდენობა
B12	=C2+C2*C3+C12	პირველ თვეში კრედიტის საწყის რაოდენობას ემატება 15% და აკლდება ამ თვეში გადახდილი თანხა (C სვეტში ყოველთვიური გადასახადი უარყოფითი რიცხვებით არის წარმოდგენილი!)
B13	=B12+B12*$C$3+C13	მეორე თვეში კრედიტის წინა თვის რაოდენობას (B12) ემატება მისი 15% და აკლდება ამ თვეში გადახდილი თანხა
C12	=IF(A12<$C$6; 0; PMT($C$3;$C$7;$C$8))	ყოველთვიური გადასახადი ნოლია, თუ გადახდა ჯერ არ დაწყებულა (A12<$C$6), თუ არა და ტოლია კრედიტის დაბრუნების დასაწყისში თანხის 15%–სა (PMT($C$3;$C$7;$C$8)))
C13	=IF(A13<$C$6; 0; PMT($C$3;$C$7;$C$8))	ყოველთვიური გადასახადი ნოლია, თუ გადახდა ჯერ არ დაწყებულა (A13<$C$6), თუ არა და ტოლია კრედიტის დაბრუნების დასაწყისში თანხის 15%–სა (PMT($C$3;$C$7;$C$8)))
D12	=C2+B11*C4+C12	პირველი თვის ბოლოს ბალანსზე არსებული თანხა შედგება კრედიტის (C2), ბიზნესის მოგებისა (B11*C4) და ამ თვის კრედიტის გადასახადის ჯამისაგან
D13	=D12+D12*$C$4+C13	მეორე თვის ბოლოს ბალანსზე არსებული თანხა შედგება წინა თვეში არსებული თანხის (D12), ბიზნესის მოგებისა (D12*$C$4) და ამ თვის კრედიტის გადასახადის ჯამისაგან
D37	=D35-B35	ბოლოს უნდა დაიფაროს კრედიტიც, რომლის თანხა გამოაკლდება საერთო მოგებას

B13, C13 და D13 უჯრედების ფორმულები გავავრცელოთ შევსების მარკერით 24 თვეზე. მივიღებთ შემდეგ სურათს:

ახლა შეიძლება ვცვალოთ ცხრილის პირველი ნაწილის მონაცემები:

კრედიტის აღების მთლიანი პერიოდი (თვეებში);

კრედიტის რაოდენობა;

კრედიტის თვიური პროცენტი;

ბიზნესის ყოველთვიური მოგება;

კრედიტის დაბრუნების დასაწყისი

და დავუკვირდეთ მიღებულ შედეგებს.

შევადაროთ ეს ამოცანა „მხოლოდ პროცენტის დაბრუნების“ ამოცანას და დავუკვირდეთ, რა დანიშნულებას აქვს PMT ფინანსურ ფუნქციას.